"नोट के बदले वोट न बेचो, नहीं बड़ा पछताओगे" जैसे नारे लगाते हुए नुक्कड़ नाटक में कलाकारों ने जब उत्कृष्ट अभिनय के जरिए मतदान का महत्व बताया तो उटीलावासी बोले हम सब बिना किसी प्रलोभन में फँसे अपनी मर्जी से सुयोग्य उम्मीदवार को चुनने के लिये वोट डालेंगे। साथ ही सभी को मतदान के लिए प्रेरित करेंगे। ग्राम उटीला में रंग नाट्यम संस्था के कलाकारों द्वारा स्वीप प्लान के तहत "वोट फॉर कंट्री" नुक्कड़ नाटक का मंचन किया गया। मतदाताओं को जागरूक करने के लिए स्वीप (सिस्टमेटिक वोटर्स एज्यूकेशन एण्ड इलेक्टोरल पार्टिसिपेशन) के तहत जिले में नुक्कड़ नाटक व अन्य जागरूकता कार्यक्रम चलाए जा रहे हैं। साथ ही ईवीएम से वोट डालने और वीवीपैट (वोटर वैरीफाइड पेपर ऑडिट ट्रायल) के बारे में भी बताया जा रहा है। इसी के तहत बुधवार को ग्राम उटीला में इस नुक्कड़ नाटक का मंचन किया गया।